Α.Ο. Βουκεφάλας Λάρισας

Ο Αθλητικός Όμιλος Βουκεφάλας Λάρισας ήταν ποδοσφαιρικό ερασιτεχνικό σωματείο το οποίο ιδρύθηκε το 2004 και συμμετείχε στο πρωτάθλημα της ΕΠΣ Λάρισας.

Η ομάδα έγινε ευρύτερα γνωστή, τον Σεπτέμβριο του 2012 όταν έκλεισε συμφωνία με οίκο ανοχής της Λάρισας για ν’ αναλάβει τη χορηγία της. Το γεγονός υπήρξε πρωτόγνωρο για αθλητικό σωματείο, με αποτέλεσμα το θέμα να πάρει τεράστιες διαστάσεις και να απασχολήσει ακόμα και διεθνή μέσα ενημέρωσης. Ζήτημα προέκυψε και με τις εμφανίσεις της ομάδας, που παρουσιάστηκαν σε ειδική εκδήλωση και έφεραν την επωνυμία του χορηγού. Η ΕΠΣ Λάρισας ανέφερε πως δεν εγκρίνει την αίτηση του σωματείου για διαφήμιση της συγκεκριμένης επιχείρησης στις φανέλες του, παρέπεμψε όμως το θέμα και στη νομική υπηρεσία της ΕΠΟ για να είναι απόλυτα καλυμμένη νομικά. Η ΕΠΟ με απόφασή της δεν επέτρεψε τη χρήση της συγκεκριμένης εμφάνισης σε αγώνες. 

Το 2014 το σωματείο σταμάτησε να υφίσταται καθώς έγινε συγχώνευση με το ποδοσφαιρικό τμήμα του Ίκαρου Νεάπολης (ιδρύθηκε το 1979 κι αγωνιζόταν στη Γ' ΕΠΣΛ) και μετονομάστηκε σε Α.Ο. Νεάπολης Λάρισας που συνέχισε να αγωνίζεται στην Α1 ΕΠΣΛ, την κατηγορία στην οποία αγωνιζόταν ο Βουκεφάλας.

Παραπομπές

Εξωτερικοί σύνδεσμοι 

Επίσημη ιστοσελίδα

Αθλητικοί σύλλογοι Λάρισας
Ιδρύσεις αθλητικών συλλόγων το 2004
Ιδρύσεις ποδοσφαιρικών ομάδων το 2004
Ανενεργές ποδοσφαιρικές ομάδες Ελλάδας